钦定古今图书集成/明伦汇编/官常典/第270卷 > 张揆
## 钦定古今图书集成/明伦汇编/官常典/第270卷 > 张揆

按《宋史》本传，“揆字贯之，其先范阳人，后徙齐州。擢进
士第，历北海县尉，改大理寺丞。以疾解官，十年不出
户读《易》，因通扬雄《太元经》。陈执中安抚京东，荐揆经明行淳，召为国子监直讲，徙诸王府侍讲，以尚书度
支员外郎、直史馆、荆王府记室参军。府罢，权三司户
部判官。上所著《太元集解》数万言。诏对迩英阁，令揲”
蓍，得断首，且言：“断首，准《易》之夬，盖以阳刚决阴柔，君
子进、小人退之象。”仁宗悦，擢天章阁待制兼侍读，累
迁右谏议大夫，进龙图阁直学士、给事中、判太常寺。
一日，进读汉《马后传》，至服大练，抑止外家。因言：今妃
族太盛，不可不裁损，使保其家。帝嘉纳之，诏改王溥
谥。有议欲为文忠者，揆曰：“溥，周之宰相，国亡不能死，
安得为忠？”乃谥为文康。加翰林侍读学士、知审刑院，
出知齐州，卒，赠尚书礼部侍郎。揆性刚狷少容，阔于
世务，然好读书，老而不倦。与弟掞相友爱，掞为龙图
阁直学士。